I mere end 100 år har flere generationer lært om matematik og dansk i skolebygningerne hos Blenstrup Skole, men nu er skolen kommet i fare. - Det er vi helt vildt kede af, for vi synes faktisk, at vi har et rigtig godt børneunivers her, fortæller Birgitte Feld Mikkelsen, der er formand for Blenstrup Lokalråd. Ny analyse udpeger skole For nylig blev en analyse af skole- og dagtilbuddene i Rebild Kommune offentliggjort, og den peger blandt andet på Blenstrup Skole, som en af flere, der kan ende med at lukke. - Vi blev rigtig overrasket over, at det ser ud til at være så vidt gående forandringer, vi står overfor i Kilden, fortæller Julie Foldager, der er formand for Skolebestyrelsen Kilden Børne- og Ungeunivers. Blenstrup Skole er sammen med Bælum og Terndrup Skole samlet under navnet Kilden – og i analysens tre kombinationer af spareforslag er lukning af Blenstrup og Bælum Skoler som det eneste nævn i alle tre kombinationer. - Man kan som borger her i Rebild Øst blive bekymret over, hvad det betyder for vores område, at man fjerner to skoler, konstaterer formanden for skolebestyrelsen. Se hele indslaget herunder: Udvikling kan gå i stå I Blenstrup har borgerne arbejdet intensivt for at udvikle byen de sidste fem år – det seneste forslag, en udvidelse af byens idrætshal – men meget udvikling afhænger ifølge lokalrådet af, at skolen eksisterer. - Worst case er jo sådan en spøgelsesby, hvor der ikke kommer nye tilflyttere, hvor der ikke er liv i gaden, hvor vi ikke har en hal, der kan være åben, forklarer Formanden for Lokalrådet. I både Vesthimmerland og Thisted Kommuner er skolelukninger også på tapetet lige nu – I Rebild Kommune skal de finde besparelser på 12 millioner kroner for at budget kan gå op, og derfor kan skolelukninger blive et nødvendigt onde. Kan det ikke være rigtigt, at Blenstrup Skole er den, der giver bedst mening at lukke? - Det synes vi ikke. Der er meget fokus på strukturen, og at man skal beskære. Vi synes ikke, at der er så mange forslag til, hvordan de penge findes ved at have børn, der trives, konstaterer Birgitte Feld Mikkelsen. Endnu er intet besluttet og de politiske drøftelser af analysen begynder først efter påske, og imens holder Blenstrup fast i håbet. - Vi håber, at vi har 50 børn mere i løbet af de næste fem år – måske endda flere, siger lokalråds formanden håbene.

Referat:
En ny analyse af skole- og dagtilbudsområdet i Rebild Kommune peger på en række skoler og dagtilbud, som kan stå til at lukke.